Maatietopalvelu

Kyselyvastaus

**Asiakirjan tunnus:** KT859

**Päivämäärä**: 03.07.2024

**Julkisuus:** Julkinen

**Kirgisistan / Ukrainan sota ja pakkovärväys Kirgisistanissa**

**Kyrgyzstan / The war in Ukraine and forced recruitment in Kyrgyzstan**

Kysymykset

1. Onko Kirgisistanissa ihmisiä värvätty Ukrainan sotaan? Millä keinoin värväystä on mahdollisesti tehty, ja onko kirgiisejä pakkovärvätty?  
2. Onko Kirgisistan lähettänyt sotilaita taistelemaan Ukrainaan Venäjän puolelle?  
3. Onko kirgiisisotilaita lähetetty Ukrainaan CSTO-järjestön kautta?

Questions

1. Have people been recruited in the Kyrgyz Republic to fight in the war in Ukraine? How were they possibly recruited, and has forced recruitment occurred in the Kyrgyz Republic?  
2. Has the Kyrgyz Republic sent soldiers to fight in Russia’s war in Ukraine?  
3. Have Kyrgyz soldiers been sent to Ukraine by the CSTO organization?

# Onko Kirgisistanissa ihmisiä värvätty Ukrainan sotaan? Millä keinoin värväystä on tehty, ja onko kirgiisejä pakkovärvätty?

**Kirgiisien värväys**

Käytetyssä lähdeaineistossa ei ole mainintoja Kirgisistanissa tapahtuvasta värväyksestä Ukrainan sotaan. Julkisesti saatavilla olevissa lähteissä on kuitenkin lukuisia mainintoja Venäjällä oleskelevien Kirgisistanin kansalaisten tai jo Venäjänä kansalaisuuden saaneiden kirgiisien värväyksestä Venäjän asevoimiin heti suurhyökkäyksen alettua helmikuussa 2022.

Venäjällä jo oleskelevia, pääosin Uzbekistanista, Tadžikistanista ja Kirgisistanista lähtöisin olevia työperäisiä siirtolaisia alettiin värvätä Venäjän asevoimiin sotaan heti suurhyökkäyksen alettua helmikuussa 2022. Puolalaisen Centre for Eastern Studies -ajatushautomon artikkelin mukaan näiden Keski-Aasian valtioiden hallinnot eivät ole painokkaasti estäneet Venäjän heidän kansalaisiinsa kohdistamaa värväystä, ja hallinnot ovat ainoastaan tyytyneet muistuttamaan kansalaisiaan rikosvastuusta, joka heitä kotimaassaan odottaa, mikäli he osallistuvat sotatoimiin ulkomailla. Riippumattomat mediat ovat arvioineet, että Ukrainassa on kuollut ainakin 100 Keski-Aasian maiden kansalaista.[[1]](#footnote-1) Britannian yleisradioyhtiö BBC:n venäjänkielinen toimitus mainitsee 22.12.2023 tekemässään koosteessa, että vaikka Venäjä on värvännyt asevoimiinsa ulkomaiden kansalaisia, muun muassa kuubalaisia, irakilaisia, somalialaisia ja sambialaisia, niin Venäjän riveissä kaatuneet ulkomaalaiset ovat useimmiten kuitenkin keskiaasialaislähtöisiä, kuten uzbekkeja (47), tadžikkeja (50) ja kirgiisejä (26).[[2]](#footnote-2) BBC toteaa 5.12.2024 tekemässään julkaisussa, että yhteensä 254 Venäjän joukoissa kuolleesta ulkomaalaisesta 60 oli Uzbekistanista ja 60 Tadžikistanista. Lisäksi joitain kymmeniä kaatuneita on Kazakstanista, Valko-Venäjältä ja Kirgisistanista.[[3]](#footnote-3) Yhdysvaltain kongressin rahoittama radio- ja viestintäorganisaatio RFE/RL uutisoi jo pian suurhyökkäyksen alkamisen jälkeen huhtikuussa 2022 Ukrainan sodassa kaatuneista Kirgisistanin kansalaisista. Venäjällä asuvia Kirgisistanin kansalaisia oli tuolloin liittynyt Venäjän armeijaan ja ryhtynyt palkkasotilaaksi saadakseen Venäjän kansalaisuuden helpotetussa menettelyssä.[[4]](#footnote-4)

Lisäksi Venäjän rangaistussiirtoloissa vankeustuomiotaan suorittavia Kirgisistanin kansalaisia on värvätty palkka-armeija Wagnerin joukkoihin, ja joidenkin rangaistussiirtoloista värvättyjen on raportoitu kaatuneen sodassa.[[5]](#footnote-5) Venäjän rangaistussiirtoloista Wagner-joukkoihin värvättyjä kirgisistanilaislähtöisten sotilaiden on uutisoitu kaatuneen Ukrainassa muun muassa Bah’mutissa. Venäjän joukoissa taistelleiden ja kaatuneiden kirgiisien ruumiit on palautettu Kirgisistanin, myös niiden, joilla on Venäjän kansalaisuus.[[6]](#footnote-6)

Joulukuussa 2023 Kirgisistanin ulkoministerin uutisoitiin kommentoineen Kirgisistanin kansalaisten värväämistä Ukrainan sotaan toteamalla, että kotimaahan palautetut ruumiit ovat todiste siitä, että jotkut Kirgisistanin kansalaiset ovat osallistuneet Ukrainan sotaan. Ministerin mukaan asiassa on vedottu Venäjän viranomaisiin ja vaadittu, ettei Venäjällä asuvia Kirgisistanin kansalaisia käytetä Venäjän asevoimissa eikä värvätä liikekannallepanon nojalla. Ulkoministerin kerrotaan todenneen, etteivät kirgisistanilaiset saa osallistua Ukrainan sodan taisteluihin, sillä he eivät ole Venäjän kansalaisia.[[7]](#footnote-7)

RFE/RL:n Kirgisistanin aluetoimitus Radio Azattyk toteaa kesäkuussa 2024 tekemässään julkaisussa, että Kirgisistanin hallinto pyrkii edelleen pysymään neutraalina Venäjän Ukrainassa käymään sotaan liittyen.[[8]](#footnote-8) Poliittista ja taloudellista riippuvuutta "isoveljenä" pidetystä Venäjästä pidetään Kirgisistanissa sen verran merkittävänä, ettei maassa mielellään esitetä julkisesti Ukrainan sodan tai Venäjän vastaisiksi katsottuja näkemyksiä. Esimerkiksi kirgisistanilaistoimittajat ovat raportoineet kohdanneensa viranomaispainostusta, mikäli he ovat käsitelleet Ukrainan sotaan liittyviä aiheita liian aktiivisesti [[9]](#footnote-9) Kirgisistanin presidentti oli yksi harvoista ulkomaiden johtajista, joka osallistui toisen maailmansodan päättymisen kunniaksi toukokuussa juhlittavan voitonpäivän juhlallisuuksiin Moskovassa vuonna 2023. Tuolloin valtioiden yhteisenä tavoitteena todettiin olevan puolustusyhteistyön ja teknisen yhteistyön tiivistäminen sekä taloudellisen ja kulttuurisen yhteistyön vahvistaminen.[[10]](#footnote-10)

Ukrainassa taisteleviin Venäjän joukkoihin värvättyjen siirtolaisten määrä ei ole tiedossa, mutta joidenkin arvioiden mukaan heitä voi olla kymmeniä tuhansia.[[11]](#footnote-11) Atlas of Wars -sivustolla todetaan tammikuussa 2024, että tarkkaa lukua Kirgisistanin kansalaisten määrästä Venäjän asevoimissa tai palkka-armeijoissa ei ole.[[12]](#footnote-12) Arviot kaikista Venäjällä asuvista kirgiiseistä vaihtelevat. Radio Azattyk toteaa lokakuussa 2023, että Kirgisistanin korkean työttömyysasteen vuoksi Venäjällä oleskelee arviolta noin parisataatuhatta kirgisistanilaista työperäistä siirtolaista.[[13]](#footnote-13) Atlas of Wars -sivustolla todetaan tammikuussa 2024, että Kirgisistanin viranomaisten ylläpitämän tilastopalvelun mukaan vuonna 2022 Venäjällä oli yli miljoona Kirgisistanista lähtöisin olevaa siirtolaista.[[14]](#footnote-14)

**Rikosoikeudellinen vastuu**

Palvelus toisen valtion asevoimissa on määritelty kaikkien Keski-Aasian valtioiden lainsäädännössä rikokseksi, ja esimerkiksi Kirgisistanissa teosta langetetaan 10–12 vuoden vankeusrangaistus.[[15]](#footnote-15) Julkisesti saatavilla olevan lähdeaineiston perusteella Kirgisistanissa on tuomittu tähän mennessä kolme maan kansalaista Ukrainan sotaan osallistumisen perusteella.

Ensimmäinen Ukrainassa Venäjän joukoissa palkkasotilaana taistellut Kirgisistanin kansalainen tuomittiin 10 vuoden vankeusrangaistukseen toukokuussa 2023. Mies oli värväytynyt omaehtoisesti palkkasotilaaksi Venäjän joukkoihin Moskovassa oleskellessaan.[[16]](#footnote-16) Kirgisistanin korkein oikeus palautti asian kuitenkin syksyllä 2023 uudelleen tuomioistuimen käsittelyyn sen jälkeen, kun Venäjä oli ilmaissut tyytymättömyytensä tuomioon sekä painostanut asiassa Kirgisistania.[[17]](#footnote-17) Tammikuussa 2024 mies sai uudessa käsittelyssä seitsemän vuoden vankeustuomion toisen valtion alueella palkkasotilaana toimimisesta (rikoslain 416 §:n k. 1), mutta hänen vangitsemistaan ei kuitenkaan jatkettu, ja hänet päästettiin ehdonalaiseen kolmeksi vuodeksi. Toukokuussa 2024 miehen uutisoitiin hakeneen turvapaikkaa Venäjältä.[[18]](#footnote-18) Kesäkuussa 2024 uutisoitiin, että mies oli hakenut Venäjän kansalaisuutta, ja että hän oli ryhtynyt uudestaan sopimussotilaaksi ja oli lähdössä Venäjän joukoissa Ukrainan rintamalle uudelleen. Miehen sukulaiset ovat todenneet mediassa esitetyn väitteen sotaan lähtemisestä olevan valhetta.[[19]](#footnote-19)

Elokuussa 2023 Kirgisistanissa pidätettiin järjestyksessään toinen Ukrainan sotaan osallistunut ja sen perusteella rikosvastuuseen asetettu kirgiisi. Pidätetty on Ukrainassa Wagner-joukoissa taistellut kirgiisimies, joka oli puolison kertoman mukaan värvätty Wagner-joukkoihin vuoden 2022 lopulla venäläisestä rangaistussiirtolasta. Mies tuomittiin tammikuussa 2024 viiden vuoden vankeusrangaistukseen toisen valtion alueella meneillään olevaan aseelliseen konfliktiin osallistumisesta (rikoslain 256 §).[[20]](#footnote-20)

Kesäkuussa 2024 järjestyksessään kolmas Kirgisistanin kansalainen tuomittiin vankeusrangaistukseen Ukrainan sotaan osallistumisesta. Miehelle langetettiin viisi vuotta vankeutta yleisen turvallisuustason rangaistussiirtolassa. Tuomittu on valittanut päätöksestä. Mies on myöntänyt syytteen ja kertonut lupautuneensa sopimussotilaaksi kuudeksi kuukaudeksi saadakseen Venäjän kansalaisuuden.[[21]](#footnote-21)

**Yhteenveto**

Käytetyssä lähdeaineistossa tehdyissä julkaisuissa todetaan yhteneväisesti, että Keski-Aasian maiden kansalaisiin kohdistettua värväystä on heti sodan alettua tehty nimenomaan Venäjän eri alueilla ja venäjänkielisessä sosiaalisessa mediassa.[[22]](#footnote-22) Keski-Aasian maiden kansalaisia on värvätty Venäjällä sekä asevoimiin että palkka-armeijoihin.[[23]](#footnote-23) Venäjän rangaistussiirtoloista on värvätty keskiaasialaisia Wagner-joukkoihin. Osan heistä on todettu kaatuneen sodassa, ja osa on palannut Venäjälle saaden loppuun suoritetun armeijapalveluksen ehtona luvatun vapauden vankeusrangaistuksesta.[[24]](#footnote-24)

Kuten edellä on esitetty, Venäjän Ukrainassa käymässä sodassa on taistellut, ja taistelee todennäköisesti edelleen, Kirgisistanista lähtöisin olevia henkilöitä ja Kirgisistanin kansalaisia. Julkisesti saatavilla olevan tiedon perusteella heidät on värvätty yksinomaan Venäjällä asuvien kirgiisien, pääosin työperäisten kirgiisisiirtolaisten keskuudesta. Käytetyssä lähdeaineistossa ei ole mainintoja siitä, että Venäjän Ukrainassa helmikuussa 2022 aloittamaan suurhyökkäykseen liittyen Kirgisistanin tasavallan alueella olisi värvätty sotilaita. Käytetyissä julkisissa lähteissä viitataan ainoastaan Venäjällä oleskelleisiin keskiaasialaisiin, mukaan lukien kirgiiseihin, jotka on värvätty Ukrainassa taisteleviin Venäjän joukkoihin nimenomaan Venäjällä.

# Onko Kirgisistan lähettänyt sotilaita taistelemaan Ukrainaan Venäjän puolelle?

Käytetyssä lähdeaineistossa ei ole löydettävissä mainintoja siitä, että Kirgisistanin hallinto olisi lähettänyt kirgisistanilaisia sotilaita Ukrainan sotaan Venäjän puolelle.

# Onko kirgiisisotilaita lähetetty Ukrainaan CSTO-järjestön kautta?

**CSTO-järjestö**

The Collective Security Treaty Organization (CSTO)[[25]](#footnote-25) on vuonna 1994 perustettu Euraasian alueella toimiva, keskinäiseen turvallisuussopimukseen perustuva sotilasliitto, jonka jäseniä ovat tällä hetkellä entisistä Neuvostoliiton maista Venäjä, Valko-Venäjä, Kazakstan, Kirgisistan ja Tadžikistan.[[26]](#footnote-26) CSTO:n on kuvailtu olevan toiminta-ajatukseltaan puolustusliitto NATOn kaltainen.[[27]](#footnote-27) Perustajajäsenistä Azerbaidžan, Georgia ja Uzbekistan lähtivät liittoumasta vuonna 1999, kun järjestön perussopimusta uusittiin.[[28]](#footnote-28) Armenia jäädytti jäsenyytensä maaliskuussa 2024 vedoten liittouman tehottomuuteen vastata maahan kohdistuviin turvallisuushaasteisiin.[[29]](#footnote-29) Armenian presidentin kerrotaan todenneen, että seuraava looginen askel olisi jättäytyä pois liittoumasta kokonaan.[[30]](#footnote-30) Venäjän ja Kirgisistanin katsotaan olevan edelleen liittolaisia Moskova-johtoisena pidetyn CSTO:n kautta.[[31]](#footnote-31)

**CSTO:n toiminta ja valtarakenne**

The Georgetown Journal of International Affairs kuvaa CSTO:ta maaliskuussa 2024 tekemässään julkaisussa "elottomaksi ja huojuvaksi liittoumaksi". Vuoteen 2002 saakka CSTO oli olemassa lähinnä vain paperilla, kunnes järjestöstä muodostettiin varsinainen kansainvälinen organisaatio. Vasta 2010-luvulla CSTO:sta pyrittiin muodostamaan järjestäytyneempi ja tarkoituksenmukaisempi turvallisuusmekanismi. Tästä huolimatta järjestö on pysynyt melko heikkona ja Venäjästä riippuvaisena toimiakseen tehokkaasti.[[32]](#footnote-32) The Polish Institute of International Affairs -ajatushautomo arvioi maaliskuussa 2023, että pitkittynyt sota Ukrainassa heikentää CSTO:ta entisestään, mikä taasen saattaa ohjata Keski-Aasian ja Etelä-Kaukasian valtiot hakemaan sotilaskumppanuuksia tulevaisuudessa muun muassa Kiinasta ja Turkista.[[33]](#footnote-33)

CSTO:n toimimattomuus kävi ilmi jo vuonna 2010, kun se kieltäytyi puuttumasta Kirgisistanin eteläosissa tuolloin käytyihin etnisiin mellakoihin vedoten siihen, ettei sen mandaatti salli puuttumista jäsenmaan sisäpoliittisin asioihin, vaan ainoastaan valtion ulkopuolelta aiheutettuun hyökkäykseen tai aggressioon. CSTO:n toiminnan tehokkuutta ovat heikentäneet lisäksi muut sekä jäsenmaiden että niiden ulkopuolella tapahtuneet poliittiset tapahtumankulut. Esimerkiksi Krimin valtaus keväällä 2014 ja CSTO:n julkinen tuen osoitus laittomalle alueliitokselle heikensi entisestään CSTO:n perusajatusta turvallisuuden vakauttajana. Muun muassa Valko-Venäjä ja Kazakstan näkivät Krimin valtauksen uhkana ja pyrkivät ottamaan etäisyyttä CSTO:hon, vaikka ne eivät virallisesti siitä irtautuneetkaan. Krimin valtaus loi jäsenmaissa pelon tunnelmaa sekä uhan siitä, että samankaltainen aluevaltaus voisi kohdistua myös CSTO:n jäsenvaltioihin. Toinen Venäjä-johtoista CSTO:ta heikentävä tapahtuma oli syksyllä 2020, kun se yksioikoisesti kieltäytyi Armenian pyynnöstä suojella Vuoristo-Karabahissa etnisten armenialaisten asuttamaa aluetta. Venäjä vetosi siihen, ettei vihamielisyyksiä käyty Armenian hallinnon alueella, joten näin ollen CSTO:n turvatakuut eivät tilanteessa päteneet. Vuoristo-Karabahissa sittemmin toimineet rauhanturvajoukot olivat alueella läsnä yksinomaan Venäjän valtuutuksella, eivät CSTO:n määräysvallan alaisuudessa. CSTO-liittouman todetaan olleen voimaton myös Tadžikistanin ja Kirgisistanin välisessä rajaselkkauksessa vuonna 2021. Erään kommentoijan mukaan CSTO:n peruskirjassa tuomitaan vain kahden jäsenvaltion välinen sota, mikä selittänee liittouman toimimattomuutta.[[34]](#footnote-34)

Vuonna 1994 perustetun CSTO:n rauhanturvajoukot operoivat ensimmäistä kertaa koko järjestön olemassaolon historiassa jäsenmaan turvallisuustilanteen vakauttamiseksi vasta vuonna 2022. Vuoden 2022 alussa Kazakstanissa järjestetyt poliittiset mellakat yltyivät väkivaltaisiksi ja CSTO:n miesvahvuudeltaan noin 2 500 henkilön rauhanturvajoukot kävivät Kazakstanin valtionjohdon pyynnöstä maassa noin viikon kestäneellä komennuksella.[[35]](#footnote-35) Kazakstanin mellakoissa kuoli yli 200 ihmistä.[[36]](#footnote-36)

**CSTO ja Ukrainan sota**

The Georgetown Journal of International Affairs toteaa maaliskuussa 2024 tekemässään julkaisussa, että Venäjää lukuun ottamatta Ukrainaan sotaan ei ole lähetetty joukkoja CSTO:n jäsenmaista.[[37]](#footnote-37) CSTO:n esikunnan päällikön on uutisoitu todenneen keväällä 2023, ettei CSTO:n muiden jäsenmaiden ole tarvetta osallistua Venäjän "erikoissotilasoperaatioon" Ukrainassa.[[38]](#footnote-38) Helmikuussa 2022 vain muutama päivä ennen Venäjän täysimittaista hyökkäystä CSTO:n pääsihteeri totesi, että CSTO:n rauhanturvajoukot voitaisiin lähettää Donbasin alueelle YK:n mandaatin perusteella ja Kiovan suostumuksella, ja näin voitaisiin pyrkiä estämään konfliktin eskaloituminen.[[39]](#footnote-39) Muutama viikko tämän jälkeen Ukrainan kansallisen turvallisuus- ja puolustusneuvoston sihteeri mainitsi Venäjän presidentin todenneen, että hän aikoo käyttää jossain määrin CSTO:n jäsenmaiden edustusta Ukrainan konfliktissa. Vuonna 2014 pian Krimin laittoman alueliitoksen jälkeen CSTO:n pääsihteerin todettiin vihjanneen CSTO:n väliintulosta Ukrainassa.[[40]](#footnote-40) Maaliskuussa 2022 Kirgisistanissa suljettiin riippumaton TV-kanava, kun se siteerasi valheellisesti uutisoinutta kazakstanilaislähdettä, jonka mukaan Kirgisistan ja Tadžikistan saattaisivat tarjota CSTO:n kautta sotilaallista apua Venäjän Ukrainassa aloittamaan sotaan liittyen.[[41]](#footnote-41)

CSTO:n jäsenmaista vain Valko-Venäjä on osoittanut julkisesti tukensa Venäjän Ukrainassa käymälle sodalle.[[42]](#footnote-42) Venäjää lukuun ottamatta yksikään CSTO:n jäsenmaa ei ole virallisesti tunnustanut Donetskin ja Luhanskin "kansantasavaltojen" itsenäisyyttä, eikä helmikuun 2022 suurhyökkäyksen jälkeen tehtyä neljän Ukrainalta vallatun alueen laitonta liittämistä Venäjään.[[43]](#footnote-43)

Käytetyssä lähdeaineistossa ei ole mainintoja siitä, että CSTO:n rauhanturvajoukkoja tai CSTO:n jäsenmaiden sotilaita olisi osallistunut Ukrainan sotaan CSTO:n lähettämänä.

## Lähteet

24.kg

28.1.2024. *Кыргызстанец, осужденный за участие в войне в Украине, получит убежище в РФ.* <https://24.kg/obschestvo/292840_kyirgyizstanets_osujdennyiy_zauchastie_vvoyne_vukraine_poluchit_ubejische_vrf/> (käyty 31.5.2024).

26.5.2023. *Freedom and work: Why Kyrgyzstanis go to war zone in Ukraine.* <https://24.kg/english/266553_Freedom_and_work_Why_Kyrgyzstanis_go_to_war_zone_in_Ukraine/> (käyty 10.6.2024).

Anadolu Ajansı 14.2.2023. *CSTO countries to hold military drills in Kyrgyzstan later this year.* <https://www.aa.com.tr/en/world/csto-countries-to-hold-military-drills-in-kyrgyzstan-later-this-year/2819569> (käyty 14.6.2024).

Asia Times 25.3.2022. *What would a CSTO intervention in Ukraine look like?* <https://asiatimes.com/2022/03/what-would-a-csto-intervention-in-ukraine-look-like/> (käyty 28.6.2024).

Atlas of War 10.1.2024. *Kyrgyz arrested for fighting in Ukraine in the Wagner group.* <https://www.atlasofwars.com/kyrgyz-arrested-for-fighting-in-ukraine-in-the-wagner-group/> (käyty 10.6.2024).

BBC News Русская служба (BBC News Russkaja služba)

22.12.2023. *«Год мясорубок»: что нам известно о потерях России в Украине за 2023 год.* <https://www.bbc.com/russian/articles/c0kyzvlxz5no> (käyty 31.5.2024).

5.12.2023. *Непал, Сомали и Куба. Граждане каких стран воюют и погибают в Украине в составе российской армии?* <https://www.bbc.com/russian/articles/cmjpggeg0x8o> (käyty 7.6.2024).

The Business Insider 18.7.2023. *Putin wanted his own version of NATO. Instead he has a failing alliance that has only made him look weaker since the invasion of Ukraine*. <https://www.businessinsider.com/russia-csto-never-been-effective-makes-putin-look-weak-experts-2023-7> (käyty 10.6.2024).

The Carnegie Russia Eurasia Center 16.2.2022. *Lessons Learned From the Kazakhstan Crisis.* <https://carnegieendowment.org/posts/2022/02/lessons-learned-from-the-kazakhstan-crisis?lang=en&center=russia-eurasia> (käyty 13.6.2024).

Centre for Eastern Studies (OSW) 20.2.2024. *Putin’s foreign legion. Foreigners fighting in the war with Ukraine.* <https://www.osw.waw.pl/en/publikacje/analyses/2024-02-20/putins-foreign-legion-foreigners-fighting-war-ukraine> (käyty 30.5.2024).

CEPA 6.9.2023. *The Demise of Putin’s Little Non-NATO.* <https://cepa.org/article/the-demise-of-putins-little-non-nato/> (käyty 14.6.2024).

The Diplomat 6.2.2022. *CSTO Deploys to Kazakhstan at Tokayev’s Request.* <https://thediplomat.com/2022/01/csto-deploys-to-kazakhstan-at-tokayevs-request/> (käyty 13.6.2024).

DW (Deutsche Welle) 7.9.2023. *Угрозы, обман, обещания: как мигрантов в РФ вербуют в армию.* <https://www.dw.com/ru/ugrozy-obman-obesania-kak-migrantov-v-rf-verbuut-v-armiu/a-66742353> (käyty 7.6.2024).

The Economic Times / India Times 8.5.2023. *Russia to 'develop' its military facilities in Kyrgyzstan.* <https://economictimes.indiatimes.com/news/defence/russia-to-develop-its-military-facilities-in-kyrgyzstan/articleshow/100080245.cms?utm_source=contentofinterest&utm_medium=text&utm_campaign=cppst> (käyty 10.6.2024).

Eurasianet 16.3.2023. *Public in Kyrgyzstan pressed from all sides by Russia’s war in Ukraine.* <https://eurasianet.org/public-in-kyrgyzstan-pressed-from-all-sides-by-russias-war-in-ukraine> (käyty 10.6.2024).

The Georgetown Journal of International Affairs 4.3.2024. *The Collective Security Treaty Organization: A Lifeless, Shambling ‘Alliance’.* <https://gjia.georgetown.edu/2024/03/04/the-collective-security-treaty-organization-a-lifeless-shambling-alliance/> (käyty 13.6.2024).

The Guardian 17.5.2023. *Kyrgyz mercenary who fought for Russia in Ukraine jailed.* <https://www.theguardian.com/world/2023/may/17/kyrgyz-mercenary-who-fought-for-russia-in-ukraine-jailed> (käyty 31.5.2024).

iStories 4.1.2024. *Бывшего наемника ЧВК «Вагнер» в Кыргызстане осудили за участие в войне в Украине. Он был завербован в российской колонии.* <https://istories.media/news/2024/01/04/bivshego-naemnika-chvk-vagner-v-kirgizstane-osudili-za-uchastie-v-voine-v-ukraine-on-bil-zaverbovan-v-rossiiskoi-kolonii/> (käyty 7.6.2024).

The Jamestown Foundation 13.9.2023. *Russia Uses All Means to Recruit Central Asians for War in Ukraine.* <https://jamestown.org/program/russia-uses-all-means-to-recruit-central-asians-for-war-in-ukraine/> (käyty 31.5.2024).

Kaktus Media

7.12.2023. *Министр ответил, была ли активная вербовка граждан Кыргызстана на войну в Украине.* <https://kaktus.media/doc/491969_ministr_otvetil_byla_li_aktivnaia_verbovka_grajdan_kyrgyzstana_na_voyny_v_ykraine.html> (käyty 7.6.2024).

11.5.2023. *В Украине погиб кыргызстанец, отбывавший наказание в российской тюрьме.* <https://kaktus.media/doc/480478_v_ykraine_pogib_kyrgyzstanec_otbyvavshiy_nakazanie_v_rossiyskoy_turme.html> (käyty 7.6.2024).

22.2.2023. *На войне в Украине погиб еще один кыргызстанец, отбывавший наказание в российской тюрьме.* <https://kaktus.media/doc/476090_na_voyne_v_ykraine_pogib_eshe_odin_kyrgyzstanec_otbyvavshiy_nakazanie_v_rossiyskoy_turme.html> (käyty 7.6.2024).

The Moscow Times 11.5.2023. *Russia to 'Develop' Its Military Facilities in Kyrgyzstan.* <https://www.themoscowtimes.com/2023/05/08/russia-to-develop-its-military-facilities-in-kyrgyzstan-a81071> (käyty 10.6.2024).

The Polish Institute of International Affairs 27.3.2023. *CSTO Ambiguous on War in Ukraine and Faces Regional Challenges.* <https://pism.pl/publications/csto-ambiguous-on-war-in-ukraine-and-faces-regional-challenges> (käyty 13.6.2024).

Reuters 19.2.2022. *Exclusive: Post-Soviet military bloc says it could send peacekeepers to Donbass if needed.* <https://www.reuters.com/world/europe/exclusive-post-soviet-military-bloc-says-it-could-send-peacekeepers-donbass-if-2022-02-19/> (käyty 27.6.2024).

RFE/RL (Radio Free Europe/Radio Liberty)

13.6.2024. *What Is The CSTO Military Alliance?* <https://www.rferl.org/a/csto-military-alliance-background-photos/32991770.html> (käyty 2.7.2024).

6.5.2024. *Investigation Launched Into Convicted Kyrgyz Mercenary's Escape To Russia.* <https://www.rferl.org/a/kyrgyzstan-russia-investigation-mercenary-escape/32935171.html> (käyty 31.5.2024).

1.4.2024. *CSTO Responds To Armenian PM.* <https://www.azatutyun.am/a/32886781.html> (käyty 2.7.2024).

25.2.2023. *Central Asians Pressed To Fight In Ukraine With Russian Troops Returning Home In Coffins.* <https://www.rferl.org/a/ukraine-war-central-asians-fighting-russia/32287984.html> (käyty 31.5.2024).

12.10.2022. *Russia's Unhappy Club: The CSTO.* <https://www.rferl.org/a/russia-club-csto-ukraine-military-alliance/32079498.html> (käyty 2.7.2024).

10.4.2022. *For Money Or A Passport: Many Kyrgyz Fighting Alongside Russians In Ukraine.* <https://www.rferl.org/a/kyrgyzstan-russia-invasion-ukraine-fighting/31795637.html> (käyty 31.5.2024).

The United States Department of State 20.3.2023. *2022 Country Reports on Human Rights Practices: Kyrgyz Republic.* <https://www.state.gov/reports/2022-country-reports-on-human-rights-practices/kyrgyz-republic/> (käyty 26.7.2024).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Настоящее Время (Nastojaštšeje Vremja) 15.8.2023. *В Кыргызстане по делу о наемничестве арестовали мужчину, воевавшего в составе ЧВК "Вагнер" в Украине.* <https://www.currenttime.tv/a/kyrgyzstan-arest-wagner/32548695.html> (käyty 7.6.2024).

Радио Азаттык (Radio Azattyk)

27.6.2024. *«Молодые ребята обманываются». Вернувшиеся с войны в Украине и осужденные на родине кыргызстанцы*. <https://rus.azattyk.org/a/33011579.html> (käyty 27.6.2024).

24.1.2024. *Суд отпустил под пробацию осужденного за участие в войне в Украине кыргызстанца.* <https://rus.azattyk.org/a/32789837.html> (käyty 31.5.2024).

8.10.2023. *«Будешь медсестрой или поваром». Как в России мигранток из Кыргызстана вербуют на войну.* <https://rus.azattyq.org/a/32628026.html> (käyty 7.6.2024).

9.8.2023. *«Колониальное настроение». Москва давит на Бишкек за приговор гражданину Кыргызстана, воевавшему в Украине на стороне России.* <https://rus.azattyq.org/a/32540348.html> (käyty 7.6.2024).

Радио Свобода (Radio Svoboda) 25.7.2022. *Расследование: граждан Кыргызстана вербуют на войну в Украине.* <https://www.svoboda.org/a/rassledovanie-grazhdan-kyrgyzstana-verbuyut-na-voynu-v-ukraine/31958581.html> (käyty 10.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Centre for Eastern Studies (OSW) 20.2.2024. [↑](#footnote-ref-1)
2. BBC News Русская служба 22.12.2023. [↑](#footnote-ref-2)
3. BBC News Русская служба 5.12.2023. [↑](#footnote-ref-3)
4. RFE/RL 10.4.2022. [↑](#footnote-ref-4)
5. RFE/RL 25.2.2023. [↑](#footnote-ref-5)
6. Kaktus Media 11.5.2023; Kaktus Media 22.2.2023. [↑](#footnote-ref-6)
7. Kaktus Media 7.12.2023. [↑](#footnote-ref-7)
8. Радио Азаттык 27.6.2024. [↑](#footnote-ref-8)
9. Eurasianet 16.3.2023. [↑](#footnote-ref-9)
10. The Economic Times / India Times 8.5.2023; The Moscow Times 11.5.2023. [↑](#footnote-ref-10)
11. DW 7.9.2023. [↑](#footnote-ref-11)
12. Atlas of War 10.1.2024. [↑](#footnote-ref-12)
13. Радио Азаттык 8.10.2023. [↑](#footnote-ref-13)
14. Atlas of War 10.1.2024. [↑](#footnote-ref-14)
15. DW 7.9.2023. [↑](#footnote-ref-15)
16. The Guardian 17.5.2023. [↑](#footnote-ref-16)
17. The Jamestown Foundation 13.9.2023; Радио Азаттык 9.8.2023. [↑](#footnote-ref-17)
18. Радио Азаттык 24.1.2024; 24.kg 28.1.2024; RFE/RL 6.5.2024. [↑](#footnote-ref-18)
19. Радио Азаттык 27.6.2024. [↑](#footnote-ref-19)
20. iStories 4.1.2024; Настоящее Время 15.8.2023. [↑](#footnote-ref-20)
21. Радио Азаттык 27.6.2024. [↑](#footnote-ref-21)
22. Радио Свобода 25.7.2022; BBC News Русская служба 22.12.2023; BBC News Русская служба 5.12.2023; RFE/RL 10.4.2022; The Guardian 17.5.2023; RFE/RL 25.2.2023; Настоящее Время 15.8.2023; iStories 4.1.2024. [↑](#footnote-ref-22)
23. The Jamestown Foundation 13.9.2023. [↑](#footnote-ref-23)
24. 24.kg 26.5.2023. [↑](#footnote-ref-24)
25. Järjestön nimi oli sen perustamisvuodesta 1994 alkaen The Collective Security Treaty (CST), ja vuonna 2002 nimeksi tuli Collective Security Treaty Organization (CSTO). Lähde: Asia Times 25.3.2022. [↑](#footnote-ref-25)
26. Anadolu Ajansı 14.2.2023; The Georgetown Journal of International Affairs 4.3.2024. [↑](#footnote-ref-26)
27. The Business Insider 18.7.2023. [↑](#footnote-ref-27)
28. Asia Times 25.3.2022. [↑](#footnote-ref-28)
29. RFE/RL 1.4.2024. [↑](#footnote-ref-29)
30. RFE/RL 13.6.2024; RFE/RL 1.4.2024. [↑](#footnote-ref-30)
31. The Economic Times / India Times 8.5.2023. [↑](#footnote-ref-31)
32. The Georgetown Journal of International Affairs 4.3.2024. [↑](#footnote-ref-32)
33. The Polish Institute of International Affairs 27.3.2023. [↑](#footnote-ref-33)
34. The Georgetown Journal of International Affairs 4.3.2024; CEPA 6.9.2023; RFE/RL 13.6.2024. [↑](#footnote-ref-34)
35. The Carnegie Russia Eurasia Center 16.2.2022; The Diplomat 6.2.2022; Asia Times 25.3.2022. [↑](#footnote-ref-35)
36. RFE/RL 12.10.2022. [↑](#footnote-ref-36)
37. The Georgetown Journal of International Affairs 4.3.2024. [↑](#footnote-ref-37)
38. Anadolu Ajansı 14.2.2023. [↑](#footnote-ref-38)
39. Asia Times 25.3.2022; Reuters 19.2.2022. [↑](#footnote-ref-39)
40. Asia Times 25.3.2022. [↑](#footnote-ref-40)
41. The United States Department of State 20.3.2023. [↑](#footnote-ref-41)
42. RFE/RL 12.10.2022. [↑](#footnote-ref-42)
43. The Georgetown Journal of International Affairs 4.3.2024. [↑](#footnote-ref-43)